**Սպիտակ համայնքի ղեկավար Քաջայր Նիկողոսյանի շնորհավորական ուղերձը Գիրք նվիրելու օրվա առթիվ**

Սպիտակ համայնքի՛ սիրելի բնակիչներ, հարգելի՛ գրքասերներ,

Ջերմորեն շնորհավորում եմ Գիրք նվիրելու օրվա առթիվ։ Հատկանշական է, որ այն նշվում է Ամենայն հայոց բանաստեղծի՝ Հովհաննես Թումանյանի ծննդյան օրը, ինչը տոնն ավելի սիրելի է դարձնում։ Ինչպես ասել է Բալզակը, գիրքը կենսունակ է միայն այն դեպքում, եթե նրա ոգին ուղղված է ապագային։ Շատ կարդացեք գրքեր, որպեսզի ունենաք ապագա, տարբերակեք արժեքավորն ու անարժեքը, ամուր կանգնեք ոտքերի վրա և գալիքն անպայման լուսավոր կլինի։

Այս օրը ևս մեկ հրաշալի առիթ է երեխաներին գրքին մոտեցնելու և ընթերցանության հանդեպ սեր արթնացնելու համար։ Ուրախացնում է այն փաստը, որ այսօր հասարակության մեջ վերականգնվել է միմյանց գիրք նվիրելու գեղեցիկ ավանդույթը, ինչը ժամանակին եղել է հայ մարդու հոգուն մտերիմ իրողություն։ Գիրք նվիրելու օրը կարևոր ուղերձ է պարունակում՝ ստեղծել գիտելիքահեն պետություն, ձևավորել զարգացած քաղաքացիներ։ Ինչպես ասում են, ոչնչի մասին չի մտածում միայն նա, ով ոչինչ չի կարդում։ Ուրեմն սիրենք գիրքը, լինենք մտածող և ապրենք գրքերի ձևավորած բարոյական և մարդասիրական լավագույն արժեքներով։